हम छी चौबटिया।
 भरि बरख अहाँक लतखुरदन स' आहत मर्माहत हम,
प्यासल रहै छी भरि बरख,
बाट जोहैत,
टकटकी लगेने रहै छी,
कहिया आओत जुड़ि शीतल,
कहिया हैत हमरो भोर,
आ जुड़ाएब हमहुँ,
ओइ मनुक्खक हाथ स',
जे मनुक्ख भरि बरख हमरा छातीपर करैत अछि,
निशाभागो राति मे लतखुरदन,
आ हम ओंघेबाक लेल लालायित रहि जाइ छी,
राति पर्यन्त दिनक कोन बात,
मुदा आइ हमरो दिन आएल अछि जुड़ेबाक,
आ हम जुड़ा रहल छी,
बैशाखक अइ सुन्दर भोरमे,
आ निकलि पड़ब हम,
भरिसाल हरेक पथिकके जुड़ेबाक,
अनवरत यात्रा पर।
 जुड़ाएल रही, जुड़बैत रही।
 इएह शुभकामना जुड़शीतलक।
 बैशाख २ गते, काठमांडु। 